DCORP คาดเห็นความชัดเจนร่วมทุน “YINGLI” ภายใน Q1/59
DCORP คาดเห็นความชัดเจนร่วมทุนพันธมิตรจีน “YINGLI” ผู้ผลิตแผงโซลาร์ภายใน Q1/59 
21 ธ.ค. 2558

นายอภิเชฐ ปุสรี กรรมการผู้จัดการ บริษัท ดีมีเตอร์ คอร์ปอเรชั่น จำกัด (มหาชน) หรือ DCORP เปิดเผยว่า บริษัทได้ดำเนินการให้บริษัทดีมีเตอร์ พาวเวอร์ บริษัทลูกซึ่ง DCORP เข้าไปถือหุ้นในสัดส่วน 99.99% ของทุนจดทะเบียน เข้าทำบันทึกข้อตกลง (MOU) เกี่ยวกับการร่วมลงทุนในธุรกิจแผงโซลาร์เซลล์กับ HAINAN YINGLI NEW ENERGY RESOURCES CO.,LTD บริษัทยักษ์ใหญ่ด้านพลังงานจากประเทศจีน
โดยในข้อตกลงจะมีการระบุถึงการเข้าทำสัญญาที่เกี่ยวข้องกับการลงทุนในธุรกิจผลิต และจำหน่ายแผงโซลาร์เซลล์ โดยที่มูลค่าการร่วมทุนในครั้งนี้ยังไม่สามารถเปิดเผยได้ เนื่องจากอยู่ในระหว่างเจรจาถึงเงื่อนไขข้อบังคับสำหรับการร่วมทุน ซึ่งการร่วมทุนในครั้งนี้ถือเป็นก้าวที่สำคัญของบริษัทฯในการที่จะขยายธุรกิจทางด้านพลังงาน และบริษัทเล็งเห็นถึงโอกาสในการเติบโตที่สูงของธุรกิจผลิต และจำหน่ายแผงโซลาร์ เนื่องจากในปัจจุบันความต้องการของธุรกิจพลังงานทดแทนโดยเฉพาะพลังงานแสงอาทิตย์ ตามการเติบโตของโซลาร์ฟาร์มทั้งในประเทศ และต่างประเทศ
ทั้งนี้ การร่วมทุนระหว่างทั้ง 2 บริษัท จะต้องได้รับการอนุมัติให้เข้าทำรายการจากที่ประชุมคณะกรรมการ และ/หรือที่ประชุมผู้ถือหุ้น โดยคาดว่าจะสามารถเห็นความชัดเจนของการร่วมทุนในครั้งนี้ในช่วงไตรมาสแรกของปี 2559
อนึ่ง HAINAN YINGLI NEW ENERGY RESOURCES CO.,LTD ถือเป็นบริษัทผู้ผลิต และจำหน่ายแผงโซลาร์สัญชาติจีนยักษ์ใหญ่อันดับ 1 ใน 3 ของโลก โดยได้จดทะเบียนในตลาดหลักทรัพย์ประเทศจีน และตลาดหลักทรัพย์ NYSE ประเทศสหรัฐอเมริกา มีออฟฟิศใน 30 ประเทศทั่วโลก ผลิตและจำหน่ายแผงโซลาร์ไปแล้วกว่า 60 ล้านแผง กำลังการผลิตรวมกว่า 14 กิกะวัตต์ กระจายอยู่ 90 ประเทศทั่วโลก